BEM ดีดกลับ 2% รับข่าวดี “กลุ่มCP” คว้า “ไฮสปีดเทรน” โบรกฯเคาะเป้า 11.80 บ. อัพไซด์ 18%
BEM ดีดกลับ 2% รับข่าวดี “กลุ่ม CP” คว้า “ไฮสปีดเทรน” โบรกฯเคาะเป้า 11.80 บ. อัพไซด์ 18%
5 เม.ย. 2562

ผู้สื่อข่าวรายงานว่า ราคาหุ้น บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM ล่าสุด ณ เวลา 10.27 น. อยู่ที่ 10 บาท บวก 0.20 บาท หรือ 2.04% สูงสุดที่ 10 บาท ต่ำสุดที่ 9.85 บาท ด้วยมูลค่าซื้อขาย 268.22 ล้านบาท และยังมีอัพไซด์จากราคาเป้าหมายที่ 11.80 บาท อยู่ 18%

ทั้งนี้ ราคาหุ้น BEM ปรับตัวขึ้น หลังการรถไฟแห่งประเทศไทย (ร.ฟ.ท.) เปิดเผยว่า กิจการร่วมค้า บริษัท เจริญโภคภัณฑ์โฮล ดิ้ง จำกัด และพันธมิตร (บริษัท เจริญโภคภัณฑ์โฮลดิ้ง จำกัด (CP), บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD, China Railway Construction Corporation Limited หรือ CRCC จากจีน, บริษัท ช.การช่าง จำกัด (มหาชน) หรือ CK และ  BEM โดยวานนี้ (4 เม.ย.) ได้มีการบรรลุข้อตกลงหลักร่วมกันในโครงการรถไฟความเร็วสูงเชื่อมสามสนามบิน ดอนเมือง-สุวรรณภูมิ-อู่ตะเภา ระยะทาง 220 กิโลเมตร (กม.) มูลค่าการลงทุน 224,544.36 ล้านบาทแล้ว และคาดสามารถลงนามสัญญาภายในเดือนพฤษภาคม 2562
ด้าน บล.ดีบีเอส วิคเคอร์ส (ประเทศไทย) ระในบทวิเคราะห์ว่า หากการเจรจาโครงการดังกล่าวสำเร็จคาดว่าจะส่งผลดีกับบริษัทในกลุ่มร่วมทุน ได้แก่ BEM จะได้รับงานบริหารเดินรถไฟฟ้า ส่วน CK และ ITD คาดว่าจะได้งานก่อสร้างโยธา รายละ 50,000 ล้านบาท ดังนั้นจึงคงคำแนะนำ “ซื้อ” BEM โดยให้ราคาพื้นฐาน 11.80 บาท
ส่วน บล.เคทีบี (ประเทศไทย) ระบุในบทวิเคราะห์ มุมมองเป็นบวกต่อข่าวดังกล่าว โดยคาดว่า CK และ ITD จะได้งานก่อสร้างโยธารายละประมาณ 5-6 หมื่นล้านบาท ซึ่งจะเพิ่ม backlog เป็นเท่าตัว ขณะที่ BEM มีโอกาสได้งานบริหารเดินรถไฟฟ้า ระยะเวลาได้สัมปทานยังไม่แน่นอน โดยยังไม่ได้รวมอยู่ในประมาณการของ บล.เคทีบี (ประเทศไทย) ทั้งนี้ยังคงคำแนะนำ “ซื้อ” BEM ราคาเป้าหมาย 11.30 บาท
 